ན་དུ། རང་དང་རང་གི་བདག་ཉིད་དུ། །མེད་ཕྱིར་རང་གི་ངོ་བོ་ལ། །མི་
གནས་ཕྱིར་དང་འཛིན་བཞིན་ཏེ། །མེད་ཕྱིར་ངོ་བོ་ཉིད་མེད་འདོད། །ཅེས་
གསུངས་པའི་ཕྱིར་རོ། །
གཉིས་པ་མ་སྐྱེས་པ་སོགས་གསུངས་པའི་དོན་བཤད་པ་ནི། ཇི་ལྟར་
ངོ་བོ་ཉིད་མེད་པ་དེ་ལྟར་མ་སྐྱེས་པ། ཇི་ལྟར་མ་སྐྱེས་པ་དེ་ལྟར་མ་འགག་
པ། ཞེས་སོགས་སྔ་མ་སྔ་མ་རྒྱུ་མཚན་དུ་བྱས་ནས་ཕྱི་མ་ཕྱི་མ་བསྒྲུབ་པ་
སྟེ། མདོ་རྒྱན་དུ། སྔ་མ་ཕྱི་མའི་རྟེན་ཡིན་པས། །ངོ་བོ་ཉིད་ནི་མེད་པ་ཡིས། །སྐྱེ་
མེད་འགག་མེད་གཟོད་ནས་ཞི། །རང་བཞིན་མྱ་ངན་འདས་པ་གྲུབ། །ཅེས་
གསུངས་སོ། །
གསུམ་པ་ཀུན་བཏུས་ནས་བཤད་ཚུལ་ནི། དེ་ཉིད་ལས། ཀུན་
བརྟགས་པའི་ངོ་བོ་ཉིད་ལ་མཚན་ཉིད་ངོ་བོ་ཉིད་མེད་པ་དང་། གཞན་གྱི་
དབང་ལ་སྐྱེ་བ་ངོ་བོ་ཉིད་མེད་པ་དང་། ཡོངས་སུ་གྲུབ་པ་ལ་དོན་དམ་པ་
ངོ་བོ་ཉིད་མེད་པའི་ཕྱིར་རོ། །མ་སྐྱེས་པ། མ་འགགས་པ། གཟོད་མ་ནས་ཞི་
བ། རང་བཞིན་གྱིས་ཡོངས་སུ་མྱ་ངན་ལས་འདས་པ་ཞེས་སོགས་འབྱུང་བའི་
དགོངས་པ་གང་ཡིན་ཞེ་ན། ཇི་ལྟར་ངོ་བོ་ཉིད་མེད་པ་དེ་ལྟར་མ་སྐྱེས་སོ། །ཇི་
ལྟར་མ་སྐྱེས་པ་དེ་ལྟར་མ་འགགས་སོ། །ཇི་ལྟར་མ་སྐྱེས་པ་དང་། མ་འགགས་
པ་དེ་ལྟར་བཟོད་མ་ནས་ཞིའོ། །དེ་ལྟར་རང་བཞིན་གྱིས་ཡོངས་སུ་མྱ་ངན་

ལས་འདས་སོ། །ཞེས་སོགས་མཚན་ཉིད་གསུམ་ཀའི་དབང་དུ་བྱས་ནས་མ་
སྐྱེས་པ་སོགས་སུ་བཤད་པར་གསུངས་སོ། །
གསུམ་པ་དེས་ན་འཁོར་ལོ་གསུམ་ལ་དྲང་ངེས་ཀྱི་ཁྱད་པར་རྣམ་
པར་གཞག་པ་ནི། མདོ་དགོངས་འགྲེལ་དུ། བཅོམ་ལྡན་འདས་ཀྱིས་དང་
པོར་ཡུལ་ཝཱ་རཱ་ཎ་སཱིར། དྲང་སྲོང་ལྷུང་བ་རི་དྭགས་ཀྱི་ནགས་སུ་ཉན་ཐོས་
ཀྱི་ཐེག་པ་ལ་ཡང་དག་པར་ཞུགས་པ་རྣམས་ལ་འཕགས་པའི་བདེན་པ་
བཞིའི་རྣམ་པ་བསྟན་པས་ཆོས་ཀྱི་འཁོར་ལོ་ངོ་མཚར་རྨད་དུ་བྱུང་བ་སྔོན་
ལྷར་གྱུར་པའམ་མིར་གྱུར་པ་སུས་ཀྱང་ཆོས་དང་མཐུན་པར་འཇིག་རྟེན་དུ་
མ་བསྐོར་བ་གཅིག་རབ་ཏུ་བསྐོར་ཏེ། བཅོམ་ལྡན་འདས་ཀྱིས་ཆོས་ཀྱི་འཁོར་
ལོ་རབ་ཏུ་བསྐོར་བ་དེ་ཡང་བླ་ན་མཆིས་པ། སྐབས་མཆིས་པ། དྲང་བའི་
དོན་རྩོད་པའི་གཞིའི་གནས་སུ་གྱུར་པ་ལགས་ལ། བཅོམ་ལྡན་འདས་ཀྱིས་
ཆོས་རྣམས་ཀྱི་ངོ་བོ་ཉིད་མ་མཆིས་པ་ཉིད་ལས་བརྩམས་ཏེ་སྐྱེ་བ་མ་མཆིས་
པ་དང་། འགགས་པ་མ་མཆིས་པ་དང་། གཟོད་མ་ནས་ཞི་བ་དང་། རང་
བཞིན་གྱིས་ཡོངས་སུ་མྱ་ངན་ལས་འདས་པ་ཉིད་ལས་བརྩམས་ནས་ཐེག་
པ་ཆེན་པོ་ལ་ཡང་དག་པར་ཞུགས་པ་རྣམས་ལ་སྟོང་པ་ཉིད་སྨོས་པའི་རྣམ་
པས། ཆེས་ངོ་མཚར་རྨད་དུ་བྱུང་བའི་ཆོས་ཀྱི་འཁོར་ལོ་གཉིས་པ་བསྐོར་
ཏེ། བཅོམ་ལྡན་འདས་ཀྱིས་ཆོས་ཀྱི་འཁོར་ལོ་བསྐོར་བ་དེ་ཡང་བླ་ན་མཆིས་
པ། སྐབས་མཆིས་པ། དྲང་བའི་དོན་རྩོད་པའི་གཞིའི་གནས་སུ་གྱུར་པ་ལགས་

ཀྱི། བཅོམ་ལྡན་འདས་ཀྱིས་ཆོས་རྣམས་ཀྱི་ངོ་བོ་ཉིད་མ་མཆིས་པ་ཉིད་ལས་
བརྩམས་ཏེ། སྐྱེ་བ་མ་མཆིས་པ་དང་། འགག་པ་མ་མཆིས་པ་དང་། གཟོད་
མ་ནས་ཞི་བ་དང་། རང་བཞིན་གྱིས་ཡོངས་སུ་མྱ་ངན་ལས་འདས་པ་ཉིད་
ལས་བརྩམས་ནས་ཐེག་པ་ཐམས་ཅད་ལ་ཡང་དག་པར་ཞུགས་པ་རྣམས་
ལ་ལེགས་པར་རྣམ་པར་ཕྱེ་བ་དང་ལྡན་པ། ངོ་མཚར་རྨད་དུ་བྱུང་བའི་ཆོས་
ཀྱི་འཁོར་ལོ་གསུམ་པ་བསྐོར་ཏེ། བཅོམ་ལྡན་འདས་ཀྱིས་ཆོས་ཀྱིས་འཁོར་
ལོ་བསྐོར་བ་འདི་ནི་བླ་ན་མ་མཆིས་པ། སྐབས་མ་མཆིས་པ། ངེས་པའི་དོན་
ལགས་ཏེ་རྩོད་པའི་གཞིའི་གནས་སུ་གྱུར་པ་མ་ལགས་སོ། །ཞེས་གསུངས་
སོ། །དེ་ལྟར་ན་མདོ་དགོངས་འགྲེལ་ལས། ཆོས་འཁོར་བར་པ་དྲང་དོན་དུ་
གསུངས་པ་དེ་ཉིད། སེམས་ཙམ་པས་ངེས་དོན་ཡིན་པར་འདོད་ཀྱང་། དབུ་
མ་པས་དྲང་དོན་ཡིན་པར་བཞེད་ཅིང་། བློ་གྲོས་མི་ཟད་པའི་མདོ་ལས། སྟོང་
པ་བདེ་བར་གཤེགས་པས་བསྟན་པ་ལྟར། །ངེས་དོན་མདོ་སྡེ་དག་གི་བྱེ་བྲག་
ཤེས། །གང་ལས་སེམས་ཅན་གང་ཟག་སྐྱེས་བུ་བསྟན། །ཆོས་དེ་ཐམས་ཅད་
དྲང་བའི་དོན་དུ་ཤེས། །ཞེས་དང་། དེའི་དོན་འཇུག་པར། མདོ་གང་དེ་ཉིད་
མིན་བཤད་དྲང་དོན་ཅན། །སྟོང་ཉིད་དོན་ཅན་ངེས་དོན་ཤེས་པར་གྱིས། །ཞེས་
གསུངས་པ་ལྟར། ཆོས་འཁོར་བར་པ་ངེས་དོན་དུ་བཟུང་ངོ་། །དགོངས་འགྲེལ་
ལས། ཆོས་འཁོར་བར་པ་དྲང་དོན་དང་། རྩོད་པའི་གཞིར་གྱུར་པ་དང་། བླ་
ན་ཡོད་པ་ཞེས་གསུངས་པའི་དགོངས་པ་ཡང་འཁོར་ལོ་བར་པས་ངོ་བོ་ཉིད་

མེད་པར་སྟོན་པ་ན། འཁོར་ལོ་དང་པོ་དང་འགལ་ལོ་སྙམ་པའི་རྩོད་པ་ཡོད་
པས་དང་། རྩོད་པའི་གཞིར་གྱུར་པ་ཞེས་དང་། འཁོར་ལོ་ཕྱི་མ་ནས་བཤད་
པའི་དགོངས་པ་ལ་བློ་དྲང་དུ་ཡོད་པའི་ཕྱིར་དང་། ད་དུང་ཡོད་མེད་གཉིས་
སུ་གསུངས་པའི་དགོངས་པ་རྣམ་པར་འབྱེད་པའི་ཆོས་འཁོར་ཕྱི་མ་བསྐོར་
དུ་ཡོད་པའི་ཕྱིར། བླ་ན་ཡོད་པ་ཞེས་གསུངས་པར་རོང་སྟོན་གྱིས་བཞེད་དོ། །
མཚན་ཉིད་གསུམ་གྱི་རྣམ་གཞག་འདི་ལ་དབུ་མ་པས་ཇི་ལྟར་
བཞེད་ཚུལ་ཡང་ཕྱོགས་ཙམ་ནི། དཔལ་ལྡན་ཟླ་གྲགས་ཀྱིས། དབུ་མ་འཇུག་
པར། ཀུན་གཞི་ཡོད་ཅིང་གང་ཟག་ཉིད་ཡོད་ལ། །ཞེས་སོགས་ཀྱི་འགྲེལ་
པར། འོ་ན་འཕགས་པ་ལང་ཀར་གཤེགས་པ་ལ་སོགས་པ་རྣམས་ལས། ཀུན་
གཞིའི་རྣམ་པར་ཤེས་པ་ཆོས་མཐའ་ཡས་པའི་ནུས་པའི་ཁྱད་པར་གྱི་གཞི་ས་
བོན་ཐམས་ཅད་པ། རྦ་རླབས་རྣམས་ལ་རྒྱ་མཚོ་ལྟར། དངོས་པོ་ཐམས་ཅད་
སྐྱེ་བའི་རྒྱུར་གསུངས་པ་གང་ཡིན་པ་དེ་ཅི་རྣམ་པ་ཐམས་ཅད་དུ་མེད་པ་
ཞིག་གམ་ཞེ་ན། དེ་ལྟར་ནི་མ་ཡིན་ཏེ། དེ་སྐད་དུ་ཉེ་བར་བསྟན་པས་གདུལ་
བའི་སྐྱེ་བོ་རྣམས་ལ་དེ་ཡོད་པ་ཉིད་དུ་བསྟན་པའི་ཕྱིར་རོ། །ཆེས་ཐོག་མར་
ཀུན་གཞི་རྣམ་པར་ཤེས་པ་ལ་སོགས་པ་བསྟན་པས་ནི། མུ་སྟེགས་བྱེད་ཀྱི་
ལུགས་བསལ་ནས་དེ་དག་གིས་དོན་ཆེན་པོ་འདྲེན་པར་འགྱུར་ཞིང་། ཕྱིས་
ནས་གསུང་རབ་ཀྱི་དོན་ཕྱིན་ཅི་མ་ལོག་པར་རིག་པ་རྣམས། རང་ཉིད་ཀྱིས་
དེ་དག་སྤོང་བར་འགྱུར་བས་ཡོན་ཏན་ཁོ་ནར་འབྱུང་གི་སྐྱོན་ནི་མ་ཡིན་ནོ་

ཞེས་གསུངས་པ་ལ། ཀུན་མཁྱེན་ཆེན་པོས། དེའི་དོན་ཡང་། ལང་གཤེགས་
སོགས་ནས་གསུངས་པའི་ཀུན་གཞི་མེད་པ་ནི་མ་ཡིན་ཏེ། དང་པོ་ཉིད་ནས་
དེ་ཁོ་ན་ཉིད་ལ་འཇུག་པར་མི་ནུས་པའི་གདུལ་བྱ་ལ། ཀུན་གཞི་དང་། གང་
ཟག་སོགས་བསྟན་པས། ཐེག་པ་ཆེན་པོ་ལ་འཇུག་པར་འགྱུར་ལ། ཕྱིས་གནས་
ལུགས་ལ་འཇུག་པར་འགྱུར་བའི་ཕྱིར་ཞེས་ཀུན་གཞི་གསུངས་པའི་དགོས་པ་
བསྟན་པ་དང་། ཡང་འཇུག་འགྲེལ་ལས། དངོས་པོ་ཐམས་ཅད་ཀྱི་རང་བཞིན་
རྗེས་སུ་ཞུགས་པའི་ཕྱིར། སྟོང་པ་ཉིད་ཁོ་ན་ཀུན་གཞི་རྣམ་པར་ཤེས་པའི་སྒྲས་
བསྟན་པར་རིག་པར་བྱའོ། །ཞེས་གསུངས་པའི་དོན་ཡང་། སེམས་ཙམ་པ་ལྟར་
སེམས་བདེན་པར་གྲུབ་པས་འཁོར་འདས་ཀུན་གྱི་བག་ཆགས་ཀྱི་གཞི་རུང་
བས་ན་ཀུན་གཞིར་འཇོག་པ་མ་ཡིན་གྱི། གང་ལ་སྟོང་པ་ཉིད་རུང་བ། །དེ་ལ་
ཐམས་ཅད་རུང་བ་ཉིད། །ཅེས་པའི་ཚུལ་གྱིས་སྟོང་པ་ཉིད་ནི་དངོས་པོ་ཐམས་
ཅད་ཀྱི་རང་བཞིན་དུ་རྗེས་སུ་ཞུགས་པའི་ཕྱིར། སེམས་ཀྱི་ངོ་བོ་སྟོང་པ་ཉིད་
ཁོ་ན་ཡིན་པས་ཀུན་གཞིར་འཇོག་ཅེས་པ་སྟེ། དེས་ན་རྣམ་ཤེས་ཚོགས་དྲུག་
ལས་ངོ་བོ་ཐ་དད་པ་ནི་ཡོད་པ་མ་ཡིན་གྱི། རྣམ་པར་ཤེས་པ་གསལ་ཙམ་
གྱི་ངོ་བོ་སེམས་ཅན་ནས་སངས་རྒྱས་ཀྱི་སའི་བར་དུ་རྒྱུན་མ་ཆད་པར་ཡོད་
པ་འདི་ཉིད། དགེ་མི་དགེའི་རིས་སམ། ཡུལ་དྲུག་གི་ཕྱོགས་སུ་མ་ཆད་པར་
རང་བཞིན་གྱིས་སྟོང་པས་བྱ་བྱེད་རུང་བའི་ཆ་ནས་ཀུན་གཞིར་འཇོག། དེ་
ཉིད་ཕུང་པོ་ལ་བརྟེན་ནས་ངའོ་སྙམ་དུ་འཛིན་པའི་ངར་འཛིན་ལྷན་སྐྱེས་སུ་

སོང་བའི་ཆ་ནས་ཉོན་ཡིད་དུ་འཇོག དེ་ཉིད་ཡུལ་དྲུག་གི་ནང་ནས་ཆོས་ཀྱི་
ཕྱོགས་སུ་ཆད་པ་ནི། དྲུག་པ་ཡིད་ཀྱི་རྣམ་པར་ཤེས་པ་འཇོག་པ་སྟེ། གསེར་
དང་། གསེར་གྱི་རྣ་རྒྱན་དང་། གསེར་གྱི་འགུལ་རྒྱན་བཞིན་ཡིན་པས། ཕྱི་མ་
གཉིས་ཀྱི་ཚེ་ན་ཡང་སྔ་མ་མེད་པ་ནི་མ་ཡིན་ནོ། །
དེས་ན་དབུ་མ་པས་ཀུན་གཞི་དང་ཉོན་ཡིད་ཁས་ལེན་ན། སེམས་
ཙམ་པའི་ལུགས་ལྟར་ཁས་ལེན་མི་དགོས་པ་ནི་གྲུབ་མཐའི་ཁྱད་པར་རོ། །ཐ་
སྙད་དུ་ཀུན་གཞི་ཁས་ལེན་དགོས་ཏེ། སངས་རྒྱས་བཅོམ་ལྡན་འདས་ཀྱིས་
མདོ་ལས་གསུངས་ཤིང་དེ་ཡང་དོན་དམ་བདེན་པ་རྟོགས་པའི་ཐབས་སུ་
གྱུར་པའི་ཐ་སྙད་བདེན་པ་ཡིན་པར་སློབ་དཔོན་འདི་ཉིད་ཀྱིས་གསུངས་
པའི་ཕྱིར། ཞེས་གསུངས། ཡང་འཇུག་འགྲེལ་ལས། ཕྱོགས་ཙམ་ཞིག་ནི་བརྗོད་
པར་བྱ་སྟེ། དཔེར་ན་སྦྲུལ་ནི་ཐག་པས་བསྡོམས་པ་རྟེན་ཅིང་འབྲེལ་བར་
འབྱུང་བ་ལ་བརྟགས་པ་ཡིན་ཏེ། དེ་དེ་ལ་ཡོད་པ་མ་ཡིན་པའི་ཕྱིར་རོ། དེ་
སྦྲུལ་དངོས་པོ་ལ་ནི་ འཇིག་རྟེན་པའི་ཐ་སྙད་ཀྱིས་ ཡོངས་སུ་གྲུབ་པ་ཡིན་ཏེ། ཀུན་
ཏུ་མ་བརྟགས་པའི་ཕྱིར་རོ། །དེ་བཞིན་དུ་རང་བཞིན་ཡང་གཞན་གྱི་དབང་ རྒྱུ་
རྐྱེན་གྱིས་ བྱས་པ་ཅན་ལ་ནི། ཀུན་ཏུ་བརྟགས་པ་ཡིན་ཏེ། རང་བཞིན་དག་ནི་
བཅོས་མིན་དང་། གཞན་ལ་ལྟོས་པ་ཡོད་མ་ཡིན། །ཞེས་འབྱུང་བས། ངོ་བོ་ཉིད་
ནི་བྱས་པ་ཅན་མ་ཡིན་ནོ། །བཟུང་བཞིན་པའི་རྟེན་ཅིང་འབྲེལ་པར་འབྱུང་
བ་བྱས་པ་ཅན། གཟུགས་བརྙན་དང་འདྲ་བ་ལ་བརྟགས་པ་གང་ཡིན་པ་དེ་

ནི། སངས་རྒྱས་ཀྱི་སྤྱོད་ཡུལ་ལ་ནི་དངོས་ཡིན་ཏེ། ཀུན་ཏུ་མ་བརྟགས་པའི་
ཕྱིར་ཏེ། དངོས་པོ་བྱས་པ་ཅན་ལ་མ་རེག་པར་རང་བཞིན་འབའ་ཞིག་མངོན་
སུམ་དུ་མཛད་པས། དེ་ཉིད་ཐུགས་སུ་ཆུད་པའི་ཕྱིར་སངས་རྒྱས་ཞེས་བརྗོད་
དོ། །དེའི་ཕྱིར་དེ་ལྟར་བརྟགས་པ་དང་། གཞན་གྱི་དབང་དང་། ཡོངས་སུ་
གྲུབ་པ་ཞེས་བྱ་བ་ངོ་བོ་ཉིད་གསུམ་རྣམ་པར་བཞག་པ་རྟོགས་པར་བྱས་ནས་
མདོའི་དགོངས་པ་རྣམ་པར་བཤད་པར་བྱའོ། །ཞེས་གསུངས་སོ། །
དེ་ལ་དཔེར་ན་སྦྲུལ་ཞེས་སོགས་ཐོག་མ་དཔེའི་དོན་ནི། ཐག་ཁྲ་ལ་
སྦྲུལ་དུ་འཁྲུལ་པའི་སྐབས་སུ་ཐག་ཁྲ་དེ་ཉིད་སྦྲུལ་མ་ཡིན་པ་ལ་སྦྲུལ་ལོ་སྙམ་
དུ་འཛིན་པ་ནི། ཀུན་ཏུ་སྒྲོ་བརྟགས་པ་ཡིན་ཏེ། སྦྲུལ་དེ་ཉིད་ཐག་ཁྲ་དེ་ལ་
ཡོད་པ་མ་ཡིན་པའི་ཕྱིར་རོ། །སྦྲུལ་དེ་ཉིད་སྦྲུལ་དངོས་པོ་ལ་ནི་སྦྲུལ་དུ་ཡོངས་
སུ་གྲུབ་པ་ཡིན་ཏེ། འཇིག་རྟེན་གྱིས་ཐ་སྙད་ཀྱིས་དེ་ཉིད་སྦྲུལ་ཡིན་པར་གྲུབ་
ཅིང་། ཀུན་ཏུ་སྒྲོ་མ་བརྟགས་པའི་ཕྱིར་རོ། །ཞེས་པའི་དོན་དང་། དེ་བཞིན་དུ་
རང་བཞིན་ཡང་སོགས་ཀྱི་དོན་ནི། ཚུར་མཐོང་གི་བློ་རྒྱུ་རྐྱེན་གཞན་དབང་
དུ་གྱུར་པའི་རྟེན་འབྲེལ་གྱི་ཆོས་ལ་རང་བཞིན་ཅན་དུ་མཐོང་བ་ཡང་། ཐག་
ཁྲ་ལ་སྦྲུལ་དུ་སྣང་བ་ལྟར་རོ། །ཞེས་པའི་དོན་དང་། འཛིན་བཞིན་པའི་རྟེན་
ཅིང་འབྲེལ་པར་འབྱུང་བ་ཞེས་སོགས་ཀྱི་དོན་ནི། གཉིས་སྣང་འཁྲུལ་པའི་
བློས་འཛིན་བཞིན་པའི་རྟེན་འབྲེལ་གྱི་ཆོས་བྱས་པ་ཅན་ལ་རང་བཞིན་དུ་
སྒྲོ་བརྟགས་པ་དེ་ཉིད་ནི། སངས་རྒྱས་ཀྱི་ཡེ་ཤེས་ཀྱི་སྤྱོད་ཡུལ་ལ་ནི། རྟེན་

འབྲེལ་གྱི་ཆོས་ཀྱི་ངོ་བོ་སྐྱེ་འགག་གནས་པ་སོགས་ཀྱི་སྤྲོས་པའི་མཚན་མ་
ཐམས་ཅད་དང་བྲལ་བར་དངོས་སུ་གཟིགས་པ་ཡིན་ཏེ། སྒྲིབ་གཉིས་ཀྱི་དྲི་
མའི་སྐྱོན་གྱིས་ཀུན་ཏུ་སྒྲོ་མ་བརྟགས་པའི་ཕྱིར་རོ། །དངོས་པོ་བྱས་པ་ཅན་ལ་
མ་རིག་པར་ཞེས་པའི་དོན་ཡང་། རབ་རིབ་དག་པས་སྐྲ་ཤད་ལྟར། སངས་
རྒྱས་རང་ངོར་ཡུལ་ཅན་ཡོངས་སུ་དག་ཟིན་པས་ཡུལ་སྐྱེ་སོགས་ཀྱི་སྤྲོས་
མཚན་མི་མངའ་བར། རྟེན་ཅིང་འབྲེལ་བར་འབྱུང་བའི་ཆོས་ཐམས་ཅད་ཀྱི་
རང་བཞིན་ཇི་ལྟ་བ་བཞིན་ཐུགས་སུ་ཆུད་པའི་ཕྱིར། སངས་རྒྱས་ཞེས་བརྗོད་
དོ་ཞེས་པའི་དོན་ནོ། །དེ་ལྟར་ན་གཞན་དབང་ནི། རྒྱུ་རྐྱེན་གཞན་གྱི་དབང་
དུ་གྱུར་པའི་རྟེན་འབྲེལ་ཀུན་རྫོབ་ཀྱི་ཆོས་སྣང་ཙམ་པ་འདི་ཉིད་དང་། ཀུན་
བརྟགས་ནི། དེ་ལ་གཅིག་དང་། ཐ་དད་སོགས་ཅི་རིགས་པར་བློས་བརྟགས་
པ་སོགས་སོ། །
ཡོངས་གྲུབ་ནི་རྟེན་འབྲེལ་གྱི་ཆོས་ཀྱི་ངོ་བོ་དོན་དམ་བདེན་པ་
སྐྱེ་འགག་སོགས་ཀྱི་སྤྲོས་པ་ཐམས་ཅད་བྲལ་བའི་ཆོས་ཉིད་དོ། །ཡང་ན། རྒྱུ་
རྐྱེན་རྟེན་འབྲེལ་གཞན་དབང་གིས་སེམས་ཅན་ནས་སངས་རྒྱས་ཀྱི་ས་ཡི་
བར་གསལ་རིག་ཙམ་རྒྱུན་མ་ཆད་པའི་ཡིད་ཀྱི་རྣམ་ཤེས་འདི་ཉིད། འཁོར་
འདས་སམ། དགེ་སྡིག་གང་གི་ཡང་ཕྱོགས་སམ་རིས་སུ་མ་ཆད་ཅིང་། རང་
བཞིན་སྟོང་པས་བག་ཆགས་དང་སྣང་བ་སྣ་ཚོགས་ཀྱི་རྟེན་དུ་རུང་བའི་ཆ་
ནས། གཞན་དབང་ཀུན་གཞི་རྣམ་པར་ཤེས་པ་དང་། དེ་ཉིད་བག་ཆགས་ཀྱི་

དབང་གིས་ཇི་ལྟར་སྣང་བ་ལྟར་གཟུང་འཛིན་གཉིས་སོགས་སུ་བརྟགས་པ་
ནི། ཀུན་ཏུ་བརྟགས་པ་དང་། དེའི་ངོ་བོ་ཡེ་ནས་སྐྱོན་ཡོན་སྤོང་ཐབས་བསལ་
བཞག་དང་བྲལ་བའི་དབྱིངས་རིག་དབྱེར་མེད་དམ་གསལ་སྟོང་ཟུང་འཇུག་
འདུས་མ་བྱས་པ་ནི་ཡོངས་སུ་གྲུབ་པའོ། །
དེ་ལྟའི་མཚན་ཉིད་གསུམ་གྱི་གསལ་བྱེད་འདི། །རྒྱལ་བསྟན་དྲི་
མེད་རལ་པའི་ཅོད་པན་འཆང་། །རྣམ་དཔྱོད་རྩལ་རྫོགས་ལུང་རིགས་མཆེ་
སྡེར་ཅན། །བསོད་ནམས་སེང་གེའི་གསུང་ལས་བཏུས་ཏེ་བྲིས། །དེ་ཡང་རང་
མཉམ་འགའ་ལ་ཕན་སྙམ་པའི། །ལྷག་བསམ་ཟོལ་གྱིས་བགྱིས་མོད་བརྗེད་
ངེས་པས། །འགལ་འཁྲུལ་གང་མཆིས་དམ་པའི་སྤྱན་སྔ་རུ། །མནོང་འགྱོད་
དྲག་པོས་བཤགས་བགྱི་བཟོད་པར་མཛོད། །ལེགས་ཆ་སྲིད་ཚེ་དེ་ཡི་རྣམ་
དཀར་གྱིས། །བླ་མའི་དགོངས་རྫོགས་བསྟན་འཛིན་སྐུ་ཚེ་བསྲིངས། །འཇིག་
རྟེན་བདེ་ཞིང་དགེ་བཅུར་སྤྱོད་པ་སོགས། །བསྟན་འགྲོའི་ཕན་བདེ་རྒྱས་པའི་
རྒྱུར་གྱུར་ཅིག། །
ཅེས་མཚན་ཉིད་གསུམ་གསལ་བར་བྱེད་པའི་ཡིག་ཆུང་དྲང་ངེས་རྣམ་འབྱེད་ཅེས་བྱ་བ་
འདི་ཡང་། ཆོས་སྨྲ་བའི་མིང་འཛིན་བཙུན་གཟུགས་རྒན་བུ་ཀུན་དགའ་དབང་ཕྱུག་གིས་རང་ལྟོས་ཀྱི་
སློབ་གཉེར་བ་གསར་གྲས་འགར། བྱམས་ཆོས་བར་པ་སོགས་ཀྱི་སྐབས་སུ་ཐེག་པ་ཆེན་པོ་དབུ་སེམས་
གཉིས་ཀྱི་སོ་སོའི་བཞེད་ཚུལ་གསལ་ཙམ་ཡོང་བར་ཕན་དུ་རེ་ནས། ཀུན་མཁྱེན་གོ་རམས་པའི་གསུང་
རབ་ལས་འབྱུང་བ་ཕྱོགས་བསྒྲིགས་དང་དཔྱད་བསྡུར་བགྱིས་ཏེ། བོད་རྒྱལ་ལོ་ ༢༡༢༡ སྤྱི་ལོ་ ༡༩༩༥

རབ་བྱུང་ ༡༧ རང་ཉིད་བགྲང་བྱ་དོན་ལྔ་སོན་པའི་ཤིང་ཕག་ཟླ་ ༦ པའི་ཚེས་ ༤ བདེན་བཞིའི་ཆོས་
འཁོར་གྱི་དུས་དྲན་དུ་དམིགས་ནས་བྷིར་རྫོང་སར་བཤད་གྲྭར་སྦྱར་བ་དགེ་ལེགས་རྣམ་པར་རྒྱལ་བར་
གྱུར་ཅིག། །བཀྲིས་འཕེལ།། །།